Проектът на насоки по мярката „Подобряване на достъпа до трудова заетост и активиране за включване на пазара на труда на младите хора - ВОМР“ е публикуван за обществено обсъждане в ИСУН. 
Мярката има за цел да подпомогне изпълнението на стратегиите за ВОМР, като създаде условия за подобряване на достъпа до трудова заетост и активиране за включване на пазара на труда на младите хора на територията на местните инициативни групи.
Чрез предоставяне на подкрепа за идентифициране, активиране, мотивиране, професионално ориентиране и подготовка на младежите за включване в заетост или обучение, процедурата цели да повиши тяхната готовност за заетост и да улесни прехода им към устойчиво участие на пазара на труда. Подкрепата ще се реализира чрез мерки за придобиване и повишаване на професионална квалификация, развитие на ключови и дигитални умения, стажуване, обучение на работното място и субсидирана заетост, съобразени с потребностите на местната икономика и работодателите.
Мярката е насочена към безработни и неактивни младежи, включително продължително безработни лица и младежи, които не участват в заетост, образование или обучение (NEETs), като допринася за тяхното социално включване и икономическа активност.
Проектът на насоки, който включва Условията за кандидатстване, Условията за изпълнение и приложенията към тях, е публикуван на основание чл. 26, ал. 4 от Закона за управление на средствата от Европейските фондове при споделено управление (ЗУСЕФСУ). 
Крайният срок за подаване на писмени предложения и възражения е 26.10.2026 г. 
В раздел „Процедури за обществено обсъждане“ в ИСУН могат да се подават единствено предложения и възражения, свързани с проекта на Условия за кандидатстване и приложенията към тях. След отваряне на мярката за кандидатстване, ще могат да се задават въпроси за разяснение на Условията за кандидатстване и Условията за изпълнение по мярката.

